CELEX: 52018PC0509
Language: sl
Date: 2018-07-02
Title: Predlog IZVEDBENI SKLEP SVETA o dovoljenju Latviji, da uvede posebni ukrep, ki odstopa od člena 193 Direktive Sveta 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 2.7.2018
            COM(2018) 509 final
            2018/0270(NLE)
            Predlog
            IZVEDBENI SKLEP SVETA
            o dovoljenju Latviji, da uvede posebni ukrep, ki odstopa od člena 193 Direktive Sveta 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               
                  V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV oziroma za preprečevanje nekaterih vrst davčnih utaj ali izogibanja davkom.
               
               
                  V dopisu, ki ga je Komisija prejela 9. aprila 2018, je Latvija zaprosila za odstopanje od člena 193 direktive o DDV, da bi lahko uporabila mehanizem obrnjene davčne obveznosti za dobave železnih in neželeznih polobdelanih kovin. V skladu s členom 395(2) direktive o DDV je Komisija z dopisom z dne 4. maja 2018 o prošnji Latvije obvestila druge države članice. Komisija je z dopisom z dne 7. maja 2018 uradno obvestila Latvijo, da ima vse informacije, potrebne za presojo prošnje.
               
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Člen 193 direktive o DDV določa, da je davčni zavezanec, ki dobavlja blago ali storitve, po splošnem pravilu zavezan k plačilu davka na dodano vrednost (DDV).
               
            
            
               V skladu s členom 199a(1) direktive o DDV lahko države članice določijo, da je oseba, ki je dolžna plačati DDV na dobave iz navedenega člena, davčni zavezanec, kateremu se opravi dobava (mehanizem obrnjene davčne obveznosti). V okviru postopka obrnjene davčne obveznosti postane davčni zavezanec, kateremu se opravijo dobave, dolžan plačati DDV. Če ima ta davčni zavezanec pravico do popolnega odbitka, bi istočasno prijavil in odbil DDV, ki ustreza dobavi, tako da ne bi prišlo do nobenega dejanskega plačila DDV v državno blagajno. Dobave železnih in neželeznih polobdelanih kovin so vključene v točko (j) člena 199a(1). 
            
            
               
                  Latvija ni uporabila možnosti iz člena 199a(1)(j) direktive o DDV in ni uporabila mehanizma obrnjene davčne obveznosti za dobave železnih in neželeznih polobdelanih kovin. Vendar bi Latvija zaradi nedavno ugotovljenih sistemov goljufij pri dobavah teh izdelkov rada uvedla mehanizem obrnjene davčne obveznosti za domače dobave železnih in neželeznih polobdelanih kovin. 
               
            
            
               Na podlagi člena 199a(1) direktive o DDV se mehanizem obrnjene davčne obveznosti lahko uporablja do 31. decembra 2018, in sicer za obdobje najmanj dveh let. Ker pogoj dvoletnega obdobja ni izpolnjen, Latvija ne more uporabljati mehanizma obrnjene davčne obveznosti na podlagi tega člena. 
            
            
               Zato Latvija prosi za odstopanje od člena 193 direktive o DDV, da se ji dovoli uporaba mehanizma obrnjene davčne obveznosti za dobave železnih in neželeznih polobdelanih kovin na podlagi člena 395 direktive o DDV. 
            
            
               Latvija trdi, da so bili med davčnim nadzorom ugotovljeni sistemi goljufij na področju DDV v sektorju kovinskih izdelkov. Latvija je pri ocenjevanju davčnega nadzora, pri katerem je bila ugotovljena davčna utaja pri transakcijah v zvezi s kovinskimi izdelki, ugotovila, da je sistematično povzročal plačila znatnih zneskov dodatnega davka. Po nadzoru so te dodatne ocene zneskov znašale tudi do dvakratnih povprečnih dodatnih ocen. Po mnenju Latvije to kaže na visoko tveganje goljufije pri transakcijah v zvezi s kovinskimi izdelki. 
            
            
               V skladu z informacijami, ki jih je predložila Latvija, je ta sprejela več ukrepov za zmanjšanje goljufij na področju DDV in za boj proti njim. Tako na primer za blagajne veljajo nove zahteve, katerih namen je popolna onemogočitev goljufivega izbrisa evidentiranih transakcij, v prijavi DDV je treba navesti podrobno razčlenitev transakcij, posebna pozornost pa se namenja tudi izboljšanju standardnih kontrol in administrativnih ukrepov. Latvija kljub vsem tem ukrepom meni, da je vseeno potrebno uvesti mehanizem obrnjene davčne obveznosti za dobave železnih in neželeznih polobdelanih kovin, da bi preprečila izgube prihodka iz DDV za javni proračun. 
            
            
               Dobave železnih in neželeznih polobdelanih kovin veljajo za dovzetne za goljufije in so zato vključene v člen 199a(1)(j) direktive o DDV. Če bi bil izpolnjen pogoj glede najkrajšega obdobja uporabe, bi se Latvija za uporabo mehanizma obrnjene davčne obveznosti lahko sklicevala na navedeni člen. 
            
            
               Zato se predlaga, da se dovoli odstopanje za čas veljavnosti člena 199a direktive o DDV. Odstopanje je zato predlagano do 31. decembra 2018, tj. do datuma izteka veljavnosti člena 199a direktive o DDV. 
            
            
               •Skladnost z veljavnimi predpisi s področja zadevne politike
            
            
               
                  Na podlagi člena 199a(1)(j) direktive o DDV se mehanizem obrnjene davčne obveznosti lahko uporabi za dobavo železnih in neželeznih polobdelanih kovin. Več držav članic uporablja obrnjeno davčno obveznost in se pri tem sklicuje na to določbo
                     1
                  . Če bi bil izpolnjen pogoj najkrajšega obdobja dveh let, bi Latvija lahko uporabljala mehanizem obrnjene davčne obveznosti za dobavo železnih in neželeznih polobdelanih kovin, ne da bi zaprosila za odstopanje na podlagi člena 395 direktive o DDV. 
               
               
                  Predlagani ukrep je torej v skladu z obstoječimi določbami direktive o DDV. 
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
         
         
            
               Člen 395 direktive o DDV.
            
            
               •Subsidiarnost (za neizključno pristojnost) 
            
            
               Glede na določbo direktive o DDV, na kateri temelji predlog, se načelo subsidiarnosti ne uporablja.
            
            
               •Sorazmernost
            
            
               Ta sklep se nanaša na dovoljenje, izdano državi članici na njeno prošnjo, in ne pomeni nobene obveznosti.
            
            
               Zaradi omejenega področja uporabe odstopanja je posebni ukrep sorazmeren z želenim ciljem, tj. preprečevanje nekaterih vrst davčnih utaj ali izogibanja davkom v določenem sektorju. 
            
            
               •Izbira instrumenta
            
            
               V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Poleg tega je sklep Sveta najprimernejši instrument, saj je lahko naslovljen na posamezne države članice.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               
                  Ta predlog temelji na prošnji Latvije in zadeva le to državo članico.
               
            
            
               •Zbiranje in uporaba strokovnih mnenj
            
            
               Strokovno mnenje ni bilo potrebno.
            
            
               •Ocena učinka
            
            
               Predlog izvedbenega sklepa je namenjen preprečevanju nekaterih oblik davčnih utaj ali izogibanja davkom v sektorju dobave železnih in neželeznih polobdelanih kovin. Mehanizem obrnjene davčne obveznosti naj bi Latviji pomagal preprečiti nadaljnje širjenje goljufij na področju DDV pri dobavi kovinskih izdelkov. Zato bo imel ukrep odstopanja potencialno pozitiven učinek. 
            
            
               Zaradi majhnega področja uporabe odstopanja in časovno omejene uporabe bo njegov učinek v vsakem primeru omejen.
            
            
               4.PRORAČUNSKE POSLEDICE
            
            
               Predlog nima nobenih negativnih posledic za proračun EU. 
            
            
               5.DRUGI ELEMENTI
            
            
               Predlog vključuje samoderogacijsko klavzulo, ki je določena na 31. december 2018.
            
         
         
            
               2018/0270 (NLE)
            
            
               Predlog
            
            
               IZVEDBENI SKLEP SVETA
            
            
               o dovoljenju Latviji, da uvede posebni ukrep, ki odstopa od člena 193 Direktive Sveta 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  2
                in zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)V skladu s členom 193 Direktive 2006/112/ES je vsak davčni zavezanec, ki dobavlja obdavčljivo blago ali opravlja obdavčljive storitve, po splošnem pravilu dolžan plačati davek na dodano vrednost (DDV) davčnim organom.
            
            
               (2)V skladu s točko (j) člena 199a(1) Direktive 2006/112/ES lahko države članice določijo, da je oseba, ki je dolžna plačati DDV na dobavo železnih in neželeznih polobdelanih kovin, davčni zavezanec, kateremu se dobavi blago (v nadaljnjem besedilu: mehanizem obrnjene davčne obveznosti). Latvija ni izkoristila te možnosti. 
            
            
               (3)Latvija je nedavno odkrila visoko tveganje za goljufije na področju DDV v sektorju železnih in neželeznih polobdelanih kovin in bi zato rada uvedla mehanizem obrnjene davčne obveznosti za domače dobave teh izdelkov. 
            
            
               (4)V skladu s členom 199a(1) Direktive 2006/112/ES se mehanizem obrnjene davčne obveznosti lahko uporablja do 31. decembra 2018, in sicer za obdobje najmanj dveh let. Ker pogoja dvoletnega obdobja ni več mogoče izpolniti, Latvija ne more uporabljati mehanizma obrnjene davčne obveznosti na podlagi točke (j) člena 199a(1) Direktive 2006/112/ES. 
            
            
               (5)V dopisu, ki ga je Komisija prejela 9. aprila 2018, je Latvija v skladu s členom 395(2) Direktive 2006/112/ES zaprosila za dovoljenje za uporabo ukrepa odstopanja od člena 193 navedene direktive, s katerim bi določila naročnika kot osebo, ki je dolžna plačati DDV za dobavo železnih in neželeznih polobdelanih kovin.
            
            
               (6)V skladu z drugim pododstavkom člena 395(2) Direktive 2006/112/ES je Komisija z dopisom z dne 4. maja 2018 o prošnji obvestila druge države članice, z dopisom z dne 7. maja 2018 pa je Latvijo uradno obvestila, da ima vse informacije, potrebne za presojo prošnje. 
            
            
               (7)V skladu z informacijami, ki jih je predložila Latvija, so bili sistemi goljufij na področju DDV ugotovljeni v sektorju kovinskih izdelkov. Čeprav je Latvija sprejela več konvencionalnih ukrepov za boj proti goljufijam na področju DDV, meni, da je treba uvesti mehanizem obrnjene davčne obveznosti za dobave železnih in neželeznih polobdelanih kovin, da bi preprečila izgube prihodka iz DDV za javni proračun. 
            
            
               (8)Latviji bi bilo zato treba dovoliti, da za omejeno obdobje uporablja mehanizem obrnjene davčne obveznosti za dobavo železnih in neželeznih polobdelanih kovin. 
            
            
               (9)Odstopanje nima negativnega vpliva na lastna sredstva Unije, pridobljena iz naslova DDV – 
            
            
               SPREJEL NASLEDNJI SKLEP: 
            
            
               Člen 1
            
         
         
            
               Z odstopanjem od člena 193 Direktive 2006/112/ES se Latviji dovoli, da določi naročnika dobave kot osebo, ki je dolžna plačati DDV v primeru dobave železnih in neželeznih polobdelanih kovin. 
            
            
               Člen 2
            
            
               Ta sklep preneha veljati 31. decembra 2018.
            
            
               Člen 3
            
            
               Ta sklep je naslovljen na Republiko Latvijo.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Glej seznam obvestil odbora za DDV: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf.
               
               
                  
                     (2)
                  
                        UL L 347, 11.12.2006, str. 1.